Vruntlike grote tovoren gescreven unde wes ik gudes vormach tho aller juwer behelichet. Wetet, leve ersamen gunners unde gudhen nabers, bormestere unde radh, dat en mins heren des koninghes bure, lange Lasse geheten, is hir ut dusseme lene gerumet ok in juwe stad is gekomen to Revell unde licht to hus myt enemme, de dar het Anders Resenbergh unde is en repensleger, unde he is my 40 mrc. schuldigh før broke unde he hefft hir godh ut dem lande geford, dat he wedder God unde ere gewonnen hefft, unde is utgetoghen wedder des rikesradh forbod unde min van mins heren des køninghes weghen unde hefft mynen dener, den lensman tor Kirkoslæt, untsecht wedder Got unde wedder recht. Worumme so bidde ik, leven frundes unde goden gonners, vruntliken unde leffliken, dat gy wol don unde bewisen jw hirinne teghen my, also gy wolden, dat ik teghen jw scholde don, offt it jw en sulk wedderfaren hadde, unde flyghen dat so, dat solke lude nicht vordegedinget werden, de so hir ut deme lande komen. Hyrumme so dut wol unde scrifet my en antword wedder myt den ersten, dat gy konen. Dar bidde ik jw vruntliken umme unde wil dat gerne myt jw vordenen. Hirmede so bevele ik jw deme almechtighen Gode nu unde to allen tidhen. Gescreven op Raseborgh des dorden dage[s] in pinxten, under min ingeseighel. Karll Bonde Tordzsson. Adress: An den erbaren unde vorsichtighen bormester unde rad to Revel kome desse breff myt erwerdichet, detur hec.